Nos Herbertus, decanus christianitatis Barri super Sequanam, et Jacobus, prepositus ejusdem ville, dictus de Lingeio, et Jacobus, major communie ejusdem ville, notum facimus quod in nostra presentia constitutus Johannes, dominus de Villa nova, miles, laudavit, confirmavit et gratum habuit quandam eleemosynam quam dominus Itherus pater suus, miles, dedit et concessit fratribus ecclesie Beate Marie de Moris, de dimidio modio avene ad mensuram Barri super Secanam, quam summam avene voluit et concessit coram nobis, pro se et heredibus suis, percipi et recipi a fratribus jam dictis, annuatim et in perpetuum, sine aliqua contradictione, in crastino Omnium Sanctorum, in redditibus et exitibus quos habet apud Villam super Arciam, et in finagio ejusdem ville. Que omnia supradicta ad manum suam, ratione escasure domini Itheri, patris sui, devenerunt, et que omnia supradicta tenebat ex libero allodio, sicut in presentia mea recognovit. Actum anno Domini MºCCºLVIº, mense maio.